b"\n_START_ARTICLE_\nNorges Bygdeungdomslag\n_START_SECTION_\nHistorie\n_START_PARAGRAPH_\nNorges Bygdeungdomslag ble stiftet 10. august 1946 i Stavanger, og Harald R\xc3\xb8ed ble valgt som den f\xc3\xb8rste formann. NBU var da et resultat av at Norges Bondelag \xc3\xb8nsket \xc3\xa5 ta opp igjen sitt ungdomsarbeid som hadde ligget nede under den andre verdenskrig. NBU har fortsatt et godt samarbeid med Norges Bondelag, Norges Bygdekvinnelag og 4H.\n_START_SECTION_\nForm\xc3\xa5l\n_START_PARAGRAPH_\nOrganisasjonens form\xc3\xa5lsparagraf sier at: Norges Bygdeungdomslag har til form\xc3\xa5l \xc3\xa5 samle all ungdom som er interessert i bygdesamfunnet i den hensikt \xc3\xa5 ivareta og fremme bygdene og ungdommen sine interesser. NBU vil i sitt arbeid sikre og utvikle bygdene sitt n\xc3\xa6ringsgrunnlag og bosetting. NBU bygger sitt arbeid p\xc3\xa5 kristen grunn og vil aktivt motarbeide n\xc3\xb8d og urett. NBU arbeider for kulturell opplysning og utvikling.\n_START_SECTION_\nTevling\n_START_PARAGRAPH_\nTevlingene har fulgt organisasjonen siden NBU ble stiftet. P\xc3\xa5 1950- og 1960-tallet var hovedm\xc3\xa5let oppl\xc3\xa6ring i landbruk og husstell, men etter hvert har tevlingene blitt mer showprega. NBU deler ut mange NBU- og NM-titler i l\xc3\xb8pet av et \xc3\xa5r, og deler hvert \xc3\xa5r ut kongepokal i enten NM i motorsag eller NM i pl\xc3\xb8ying (arrangeres sammen med Norsk Pl\xc3\xb8ying)._NEWLINE_Eksempler p\xc3\xa5 tevlinger i NBU i 2011: Blomsterdekorering, Swing, motorsag, traktor-redskap-trygghet, borddekking, osteanretning, spekematanretning, 5-om-dagen, NBU-Quiz, eksteri\xc3\xb8rbed\xc3\xb8mming av hest, ku og sau, kulturm\xc3\xb8nstring, vernel\xc3\xb8p, bl\xc3\xb8tkakepynting med mer._NEWLINE_Norges Bygdeungdomslag har ogs\xc3\xa5 ansvaret for landslaget i motorsag som tevler internasjonale tevlinger som Nordisk mesterskap og Verdensmesterskap. Landslaget har oppn\xc3\xa5dd gode resultater, og er blant annet regjerende Nordiske mestere b\xc3\xa5de med lag og individuelt.\n_START_SECTION_\nKultur\n_START_PARAGRAPH_\nKultur er et vidt begrep i NBU. Her skapes alt fra dansekurs og fest til idrettsturneringer, turer og playstationkonkurranser p\xc3\xa5 storskjerm. Det er medlemmene som ytrer \xc3\xb8nskene, og det er ungdommene selv som skaper aktivitetene. Kulturen er derfor en stor del av NBU, og det sosiale milj\xc3\xb8et denne kulturen f\xc3\xb8rer med seg er unikt. Kulturen i NBU har utviklet seg fra deklamasjon og visegrupper til aktiviteter med et mer sosialt preg.\n_START_SECTION_\nBygdepolitikk\n_START_PARAGRAPH_\nSelv om organisasjonen er politisk uavhengig ivaretar den bygdenes interesser. NBU er ei vaktbikkje for bygdeungdommen, og kjemper for saker som gagner distriktene. P\xc3\xa5 1940- og 1950-tallet hadde NBU et internt fokus, med oppseding av ungdommen og forberedelse p\xc3\xa5 voksenlivet som bonde eller hustru. P\xc3\xa5 1960- og 1970-tallet \xc3\xb8kte den politiske interessen og NBU kjempet hardt mot et norsk EU-medlemskap. 1980-tallet ga NBU kvinnesak og kampanjer som Uten jenter stopper bygde-Norge og F\xc3\xa5 swing p\xc3\xa5 bygda di. 1990-tallet ga NBU en ny EU-kamp, f\xc3\xb8r det nye \xc3\xa5rtusen ga prosjekter som Microby og Gay p\xc3\xa5 landet. NBU kom ogs\xc3\xa5 med utspillet \xc2\xabFuck for bygda\xc2\xbb i 2005, et ordspill p\xc3\xa5 Quartfestivalens \xc2\xabFuck for forest\xc2\xbb med budskap om bygdefolkets innsats for \xc3\xa5 redde nedleggingstruede grendeskoler. Ogs\xc3\xa5 i senere tid har bygdepolitiske prosjekter i NBU f\xc3\xa5tt stor oppmerksomhet, blant annet gjennom prosjektet \xc2\xabStem.Bestem!\xc2\xbb som fokuserer p\xc3\xa5 \xc3\xa5 f\xc3\xa5 ungdom til bruke stemmeretten sin, men spesielt gjennom kampanjen Gr\xc3\xb8nn utdanning. Kampanjen er et samarbeid mellom NBU, Felleskj\xc3\xb8pet Agri og McDonald's og har som m\xc3\xa5l \xc3\xa5 \xc3\xb8ke rekrutteringen til norsk landbruk.\n_START_SECTION_\nOrganisasjonsarbeid\n_START_PARAGRAPH_\nNBU har en oppl\xc3\xa6ringsskole for sine tillitsvalgte. Denne best\xc3\xa5r blant annet av et v\xc3\xa5rkurs for de tillitsvalgte p\xc3\xa5 fylkesniv\xc3\xa5 og et h\xc3\xb8stkurs for de tillitsvalgte p\xc3\xa5 lokalt niv\xc3\xa5. Her f\xc3\xa5r de tillitsvalgte oppl\xc3\xa6ring og kursing i det vervet de har tatt p\xc3\xa5 seg. NBU har til sammen ca. 800 tillitsvalgte p\xc3\xa5 lokalt, fylke og sentralt niv\xc3\xa5, og m\xc3\xa5let er at alle disse skal ha et grunnlag for jobben de gj\xc3\xb8r for organisasjonen. Det er de tillitsvalgte selv som st\xc3\xa5r for det meste av kursingen, sammen med tidligere medlemmer og eksterne foredragsholdere._NEWLINE_I tillegg til h\xc3\xb8stkurs og v\xc3\xa5rkurs har organisasjonen ogs\xc3\xa5 en rekke kurs b\xc3\xa5de p\xc3\xa5 lokalt, fylke og sentralt niv\xc3\xa5. Her l\xc3\xa6rer medlemmene om alt fra hvordan de skal arrangere et arrangement til hvordan en kan profilere organisasjonen i media. I tillegg arrangeres det kurs i de forskjellige aktivitetene NBU har. Eksempler p\xc3\xa5 dette kan v\xc3\xa6re kurs i swing, friluftsliv, tevlinger, trafikksikkerhet, revy og mye mer.\n_START_SECTION_\nInternasjonalt engasjement\n_START_PARAGRAPH_\nNBU har ogs\xc3\xa5 hatt store internasjonale prosjekter opp gjennom tidene. P\xc3\xa5 1960-tallet jobbet NBU mot apartheid, samt at de fikk et konkret prosjekt i Nigeria. P\xc3\xa5 1980-tallet hadde NBU et prosjekt for vann i S\xc3\xb8r-Sudan. Senere ble det er prosjekt i Gambia som varte helt frem til 1994. Fra 1996 til 2006 bygde NBU opp en ungdomsorganisasjon i Guatemala. Fra 2014 har NBU samarbeidet med Norges Bondelag og Utviklingsfondet om et prosjekt i Malawi. NBU er medlem av den euuropeiske paraplyorganisasjonen Rural Youth Europe.\n_START_SECTION_\nBygdeungdommen\n_START_PARAGRAPH_\nBygdeungdommen er medlemsbladet til Norges Bygdeungdomslag, og begynte som l\xc3\xb8ssalgsblad allerede i 1936, med Johan Sn\xc3\xb8fugl som redakt\xc3\xb8r fra 1938. Kjente forfattere som Halldis Moren Vesaas og Johan Falkberget dukket opp med tekster og dikt, og Kjell Aukrust bidrog med illustrasjoner. _NEWLINE_Under krigen var Bygdeungdommen det eneste bladet som utfordret okkupantene ved \xc3\xa5 trykke minneord over falne norske soldater. Det ble stanset i \xc3\xa5rene 1943 - 1945. Etter krigen merket bladet en kraftig opplags\xc3\xb8kning, helt opp i 20\xc2\xa0000 eksemplarer. _NEWLINE_I 1947 kom Bygdeungdommen inn som medlemsblad for NBU. Dette ble etter hvert nedlagt og hadde en dvale p\xc3\xa5 nesten 30 \xc3\xa5r der NBU informerte via andre organer. P\xc3\xa5 1980-tallet kom imidlertid Bygdeungdommen tilbake som et rent medlemsblad som f\xc3\xb8lger organisasjonens aktiviteter med tilh\xc3\xb8rende informasjon til medlemmene."